Kázeň z evanjelických Služieb Božích v Bratislave (NK), 21. nedeľa po Svätej Trojici, 29. 10. 2023, 18.00; **ES 210, 473, 418**, A 52, Ž 19, 8 – 15;

téma nedele: **V boji o dokonalosť**

**Matúš 5, 48**: *„Vy teda buďte dokonalí, ako je dokonalý váš Otec nebeský.“*

**Milí bratia a milé sestry!**

Po kľukatej ceste išlo plne naložené auto. Pomalšou jazdou zdržiavalo vozidlo jazdiace za ním. Jeho vodič však nebol nervózny. Auto s nákladom totiž malo vzadu samolepku s nápisom: Prepáčte, jablká neviem poslať e-mailom.

Ďalší šoféri „ozdobili“ svoje vozidlo symbolmi šťastia – štvorlístkom či podkovou. Tým vyjadrujú, že túžia dôjsť šťastne do cieľa. Sú zase iní, ktorí si nalepili na zadnú časť vozidla rybičku. Aj takto sa snažia vyznať svoju vieru v Krista, keďže v slove *ichthys* – po našom *ryba* je obsiahnuté ranokresťanské vyznanie: Ježiš Kristus Boží Syn Spasiteľ.

Pred časom som videl auto, ktoré malo na spodnej časti zadného skla nalepenú samolepku s prapodivnou, po estetickej stránke nedokonalou – mrzkou postavičkou s rozplešteným nosom. Prečo? – To prezrádzal nápis pod postavičkou: **„No body is’ perfekt!“ – „Nikto nie je dokonalý!“** Nalepením spomínanej samolepky chcel vodič, ktorý ňou „ozdobil“ svojho oceľového tátoša upozorniť za ním jazdiaceho automobilistu: Pozor, v jazde sa robím aj chyby, preto sa nerozčuľuj! A tiež: Nezabudni, ani ty nejazdíš bezchybne! – Skrátka: Nikto nie je dokonalý!

Ak sme poctiví a sebakritickí, potom takémuto priznaniu dobre rozumieme. Asi oveľa ťažšie je nám, nedokonalým ľuďom, porozumieť biblickej výzve: ***„Buďte dokonalí, ako je dokonalý váš Otec nebeský“*** (Matúš 5, 48). Porozumieť takejto požiadavke pôsobí nielen komplikácie, ale, zdá sa, že ona prekračuje únosné medze, ba kde – koho môže dokonca zneistiť. Veď Biblia ako by si protirečila. V Žalme 14, 3 vraví: *„Niet nikoho, kto by robil dobre“.* A v liste Rímskym 3, 10: *„Niet spravodlivého ani jedného“.* – Ako teda požadovať dokonalosť?

Podľa biblistov je za pozadím gréckeho novozmluvného pojmu ***teleios***, hebrejský výraz ***tám***, ktorý znamená ***úplnosť, celistvosť, integritu*.** Ak uvážime, že **jednou z centrálnych tém Biblie je vzťah človeka k Bohu**, potom sa výzva k dokonalosti prestane javiť ako idealistické nabádanie k perfektnosti – bezchybnosti. **Ide** v nej **o napomenutie, aby sme boli Pánu Bohu úplne oddaní, našu lásku sme nerozdeľovali medzi Boha a modly.** Ježišove slová: *„Buďte dokonalí, ako je dokonalý váš Otec nebeský“*, nechcú byť neznesiteľným zákonom, ale pomocou k odbúravaniu schizofrénie srdca. **Nie infarktu, nie rakovine, ale rozdvojenosti srdca totiž patrí prvenstvo medzi chorobami, ktoré najčastejšie postihujú naše vnútro.** Správne to vystihol reformátor Ján Kalvín, keď napísal, že **ľudské srdce je továrňou na modly.**

Pri evanjelických sobášoch si snúbenci dávajú sľub: „Neopustím ťa: ani v biede, ani v chorobe, ani v šťastí, ani v nešťastí, ani v nedostatku, ale budem ťa milovať, o teba sa starať, vernosť ti zachovávať a tak, ako to Pán Boh vo svojom slove prikazuje, s tebou verne nažívať až do smrti.“ Predstavme si, že by ženích svojej nastávajúcej sľuboval: „Neopustím ťa, pokiaľ budeš zarábať aspoň 1.500,-€.“ Alebo: „Neopustím ťa, pokým budeš zdravá.“ Alebo: „Budem ti zachovávať vernosť, ale keď pôjdem na dlhšiu služobnú cestu či do kúpeľov, tak za seba neručím.“ Bolo by nanajvýš riskantné vstupovať do manželstva s takýmto nezodpovedným dobrodruhom. **Je prirodzené, že láska má byť úplná, celistvá, nepolovičatá.** Ak má byť takou v manželstve, nemenej vo vzťahu k Pánu Bohu. **Biblia nás má právo volať k nepolovičatosti – dokonalosti preto, lebo Pán Boh je vo vzťahu k nám celistvý, nerozdelený. Je taký aj k nevďačným ľuďom.** *Slncu dáva vychádzať na zlých aj na dobrých a zosiela dážď na spravodlivých aj na nespravodlivých* (Matúš 5, 45).

Biblické nabádanie k dokonalosti je obdobou dvojitého prikázania lásky: Milovať Pána Boha z celého srdca, celej duše, celej mysle a celej sily a milovať blížneho ako seba samého (Marek 12, 30 – 31). Tak to bolo už v Starej zmluve. V 3. Mojžišovej 19, 2 čítame: „*Svätí buďte, lebo ja, Hospodin, váš Boh, som svätý.“* Ani tu sa pod svätosťou nemyslí stav dokonalosti, za ktorý by sme si mali právo uplatňovať od Boha odmenu. Pred Neho môžeme predstupovať len ako hriešnici, zrelí pre odsúdenie. **Keď nás Pán Boh označuje za svätých, je to nezaslúžený dar Jeho milosti.** On si za svojich vyvolil nás, ktorí sme sa Mu vzpierali. **Vyvolil si, čo je neurodzené, slabé, čím svet opovrhuje, aby sa nikto nechválil pred Bohom** (por. 1. Korintským 1, 27 – 29). Je v našej ľudskej prirodzenosti, že sa radi vychvaľujeme, ak aj nie navonok, tak **máme sklon viesť si v srdci „záznamy“, čo dobrého sme urobili.** Ak by stačilo naše dobro, mali by pravdu tí z politikov, ktorí tvrdia, že kresťanstvo je dobré na mravnosť. **Kresťanstvo tu však nie je predovšetkým preto, aby nahrádzalo humanizmus – morálne správanie sa s jeho pravidlami a zásadami.** **Kresťanstvo tu je preto, aby vo svete nedošlo k odbúravaniu kategórie milosti. – Aby sa nezamlčovalo evanjelium, že Pán Boh nás miluje a prijíma nás, hoci si to nezasluhujeme; že Jeho láska k nám je celistvá, úplná, dokonalá, aj keď toho vôbec nie sme hodní.**

Toto evanjelium je Božou mocou, ktorá môže človeka premeniť tak, že už nebude patriť svetu, jeho spôsobom myslenia a konania, ale Kristovi. Netvrdím, že ho vždy premení. Podnes sa mnohí potrebe prijímať Božiu milosť vysmievajú. No **bola by to v žití zúfalá chudoba, keby z Božej strany platilo: Dostaneš iba čo si zaslúžiš; keby sme nikdy nemohli počuť: Si prijatý, dostaneš, i keď si nezaslúžiš. – To je dokonalosť Božia, dokonalosť Božej lásky, ku ktorej sme volaní.** To je milosť – nie lacná precitlivenosť srdca, ale vzácna výsada Božích detí. Ako chceme na Božiu milosť odpovedať? Nie sme dokonalí kvantitatívne – v zmysle mravnej bezúhonnosti – v myšlienkach, slovách, činoch a ich motívoch; **náš život nie je bez škvŕn.** V tomto ohľade **podstatnejšie, ako byť dokonalými, je zostávať pravdivými; uznať: potrebujem/e milosť.**

**V zmysle slov Pána Ježiša slov spejme k dokonalosti v tom, že náš vzťah k Bohu i ľuďom bude naplnený láskou, že v nej budeme celiství, nerozdelení.** **Odbúravať schizofréniu srdca a neodbúravať milosť, to nech sprevádza náš život viery.** Amen.

*Použitím viacerých prameňov:* **Martin Šefranko, evanjelický a. v. farár**